[{"text_idx": "#000001", "text": "Oc\u2019h ober ? En ur ober ?"}, {"text_idx": "#000002", "text": "Alies e kaver faziou\u0300 yezh abalamour d\u2019ur meskaj evel etre an div frazenn-man\u0303 :"}, {"text_idx": "#000003", "text": "a) Gwelet am eus Yann o vont e ke\u0302r."}, {"text_idx": "#000004", "text": "b) Gwelet am eus Yann en ur vont e ke\u0302r."}, {"text_idx": "#000005", "text": "En div frazenn, ez eo ar memes rener, me, hag ar memes renadenn-dra (=COD), Yann. E pep frazenn, ez eus daou ober kempred (=simultane\u0301), gwelet ha mont ; en a), e verk an anv-verb degaset gant o un ober graet gant ar renadenn Yann (Yann a oa o vont e ke\u0302r), pa verk en b) an anv-verb degaset gant en ur un ober graet gant ar rener me (me a oa o vont e ke\u0302r)."}, {"text_idx": "#000006", "text": "E c\u2019heller kaout an daou er memes frazenn : En ur vont d\u2019ar Vergozh em eus sourprenet Kevin o laerezh per e jardin an Alaouret."}, {"text_idx": "#000007", "text": "Da ziwall zo ! (re aes e vije a-hend-all) Ma c\u2019heller implijout ar stagell en ur gant n\u2019eus forzh pesort verb, ar framm renadenn-dra + o + anv-verb ne c\u2019hell bezan\u0303 implijet nemet war-lerc\u2019h ar verbou\u0300-man\u0303 :"}, {"text_idx": "#000008", "text": "1) Ar verbou\u0300 merzout hag ar re a denn dezhe : gwelet, klevet, santout, c\u2019hwesha, sellet, selaou, remerkan\u0303, taoler evezh, etc."}, {"text_idx": "#000009", "text": "2) Ar verbou\u0300 a verk ur gavadenn : kavout, degouezhout/en em gavout gant, pakan\u0303, tapan\u0303, sourpren, etc."}, {"text_idx": "#000010", "text": "3) Ar verbou\u0300 a denn d\u2019an taolennin\u0303 : diskouez, skeudennin\u0303, ha, nevez er yezh, poltredin\u0303, filman\u0303, enrollan\u0303, etc."}, {"text_idx": "#000011", "text": "Setu e c\u2019heller lavaret : gwelet/filmet/tapet am eus Kevin o kas mesper gantan\u0303, mes ne c\u2019heller ket lavaret *Skandalet am eus Kevin o laerezh prun e Kerdrevel, na : *Galvet am eus Kevin o paseal hebiou an ti, rak skandalan\u0303 ha gelver n\u2019emaint ket e-touez ar verbou\u0300 meneget uheloc\u2019h. Ret e vo la\u0302ret :"}, {"text_idx": "#000012", "text": "Skandalet am eus Kevin a oa o laerezh prun e Kerdrevel, ha :"}, {"text_idx": "#000013", "text": "Galvet am eus Kevin a oa o paseal hebiou an ti."}, {"text_idx": "#000017", "text": "Ar svedeg dindan gourdrouz ar saozneg en he bro ?"}, {"text_idx": "#000018", "text": "Kemerit perzh en emgav ar yezhou\u0300 minorelaet"}, {"text_idx": "#000019", "text": "Ar gazetenn sizhuniek e brezhoneg nemeti abaoe 2005 !"}, {"text_idx": "#000020", "text": "Stumm paper pe niverel, priziou\u0300 izel, formulennou\u0300 dishen\u0303vel, ..."}, {"text_idx": "#000021", "text": "Ar gazetenn en he stumm PDF da bellgargan\u0303 bep sizhun"}, {"text_idx": "#000022", "text": "Pennadou\u0300 zo a veze enrollet hag a c'heller selaou c'hoazh"}]